Title: ประกาศธนาคารแห่งประเทศไทย เรื่อง การเป็นกรรมการในบริษัทอื่นของกรรมการและผู้บริหารระดับสูงของธนาคารพาณิชย์

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง การเป็นกรรมการในบริษัทอื่นของกรรมการและ
ผู้บริหารระดับสูงของธนาคารพาณิชย์

อาศัยอำนาจตามความในมาตรา
๒๒ (๘)
แห่งพระราชบัญญัติการธนาคารพาณิชย์
พ.ศ.
๒๕๐๕
ที่แก้ไขเพิ่มเติมแล้ว ธนาคารแห่งประเทศไทย (ธปท.) ออกข้อกำหนดเพื่อพิทักษ์รักษาประโยชน์ของประชาชน
ดังนี้

ข้อ ๑  ให้ยกเลิกประกาศธนาคารแห่งประเทศไทย เรื่อง การเป็นกรรมการในบริษัทจำกัดอื่นของกรรมการและผู้บริหารระดับสูงของธนาคารพาณิชย์ ลงวันที่ ๔ กันยายน ๒๕๔๔

ข้อ ๒ ในประกาศนี้
ผู้บริหารระดับสูง
หมายความว่า ผู้จัดการ รองผู้จัดการอาวุโส รองผู้จัดการหรือผู้ซึ่งดำรงตำแหน่งเทียบเท่าที่กำหนดชื่อเป็นอย่างอื่น หรือบุคคลอื่นซึ่งธนาคารพาณิชย์ทำสัญญาให้มีอำนาจเด็ดขาดในการบริหารงานของธนาคารพาณิชย์ ตลอดจนผู้ซึ่งปฏิบัติงานให้แก่บุคคลอื่นนั้นด้วย
บริษัท หมายความว่า บริษัทจำกัด หรือบริษัทมหาชนจำกัด ที่จัดตั้งขึ้นทั้งในและต่างประเทศ
บริษัทแม่ หมายความว่า บริษัทที่มีอำนาจควบคุมกิจการของบริษัทอื่น
บริษัทลูก หมายความว่า
(๑) บริษัทที่มีบริษัทอื่นมีอำนาจควบคุมกิจการของบริษัทนั้น
(๒) บริษัทลูกของบริษัทตาม
(๑) ต่อไปทุกทอด
บริษัทร่วม หมายความว่า บริษัทลูกที่มีบริษัทแม่ร่วมกัน
อำนาจควบคุมกิจการ
หมายความว่า
(๑) การที่บุคคลหนึ่งมีหุ้นในอีกบริษัทหนึ่งเกินกว่าร้อยละห้าสิบของหุ้นที่จำหน่ายได้แล้วทั้งหมด ไม่ว่าโดยทางตรงหรือทางอ้อม
(๒) การที่บุคคลหนึ่งมีอำนาจควบคุมคะแนนเสียงส่วนใหญ่ในที่ประชุมผู้ถือหุ้นของอีกบริษัทหนึ่ง ไม่ว่าโดยทางตรงหรือทางอ้อม หรือไม่ว่าเพราะเหตุอื่นใด หรือ
(๓) การที่บุคคลหนึ่งมีอำนาจควบคุมการแต่งตั้งหรือถอดถอนผู้มีอำนาจในการจัดการหรือกรรมการตั้งแต่กึ่งหนึ่งของกรรมการทั้งหมดในอีกบริษัทหนึ่ง ไม่ว่าโดยทางตรงหรือทางอ้อม
ในกรณีที่บุคคลหนึ่งมีหุ้นในอีกบริษัทหนึ่งตั้งแต่ร้อยละยี่สิบขึ้นไปของหุ้นที่จำหน่ายได้แล้วทั้งหมด ไม่ว่าโดยทางตรงหรือทางอ้อม และไม่มีผู้ถือหุ้นรายใดหรือกลุ่มใดถือหุ้นมากกว่า ให้สันนิษฐานไว้ก่อนว่าบุคคลที่มีหุ้นดังกล่าวมีอำนาจควบคุมกิจการบริษัทนั้น
กลุ่มธุรกิจ หมายความว่า
(๑) กลุ่มของบริษัทที่ประกอบด้วยบริษัทแม่ บริษัทลูก และบริษัทร่วม
(๒) กลุ่มของบริษัทที่อยู่ภายใต้อำนาจควบคุมกิจการของบุคคลเดียวกัน

ข้อ ๓  กรรมการและผู้บริหารระดับสูงของธนาคารพาณิชย์ เป็นประธานกรรมการ กรรมการบริหาร หรือกรรมการผู้มีอำนาจลงนาม อย่างใดอย่างหนึ่งหรือหลายอย่าง ในบริษัทอื่นได้ไม่เกิน ๓ กลุ่มธุรกิจ
การเป็นประธานกรรมการ กรรมการบริหาร หรือกรรมการผู้มีอำนาจลงนาม ในบริษัทตามวรรคหนึ่ง หากเป็นในบริษัทที่มิใช่กลุ่มธุรกิจ หรือหากบริษัทอยู่ในกลุ่มธุรกิจเดียวกับธนาคารพาณิชย์นั้น ให้นับเป็นหนึ่งกลุ่มธุรกิจ
ทั้งนี้ หาก ธปท.
เห็นว่าการเป็นประธานกรรมการ กรรมการบริหาร หรือกรรมการผู้มีอำนาจลงนาม ในบริษัทตามวรรคหนึ่งและวรรคสอง มีจำนวนมากเกินไปจนส่งผลต่อประสิทธิภาพในการบริหารจัดการของกรรมการและผู้บริหารระดับสูงของธนาคารพาณิชย์ ธปท. อาจจะสั่งการเป็นอย่างอื่นก็ได้

ข้อ ๔  ธนาคารพาณิชย์ใดยังมีกรรมการและผู้บริหารระดับสูงไม่เป็นไปตามข้อ ๓ เมื่อประกาศนี้มีผลใช้บังคับ ให้ธนาคารพาณิชย์นั้นดำเนินการแก้ไขให้ถูกต้องและรายงานผลให้ ธปท. ทราบภายใน ๙๐ วัน นับแต่วันที่ประกาศนี้มีผลใช้บังคับ ทั้งนี้ หากยังดำเนินการแก้ไขไม่เสร็จสิ้นตามระยะเวลาที่กำหนด ธปท. อาจสั่งการหรือกำหนดเงื่อนไขใดๆ ให้ปฏิบัติก็ได้

ข้อ ๕[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๑๕ กันยายน พ.ศ. ๒๕๔๖
หม่อมราชวงศ์ปรีดิยาธร  เทวกุล
ผู้ว่าการ
ธนาคารแห่งประเทศไทย

มัตติกา/พิมพ์
๖ มกราคม ๒๕๔๗
พัชรินทร์/ทรงยศ/ตรวจ
๘ มกราคม ๒๕๔๗
A+B

[๑] รก.๒๕๔๖/พ๑๐๙ง/๑๙/๑๙ กันยายน ๒๕๔๖